钦定古今图书集成/明伦汇编/官常典/第548卷 > 《论使相》
## 钦定古今图书集成/明伦汇编/官常典/第548卷 > 《论使相》

按：《三朝国史职官志》叙元丰《寄禄新格》，以阶易官，谓
开府仪同三司，即旧使相。然使相者，是以侍中、中书
令、平章事加节度使之谓也。自唐至宋皆有之，而事
体微不同。唐则多以同平章事加节度使之立勋劳
而久任者，盖将而宠以相之名也。宋则多以节度使
加平章事之有德望而罢政者，盖相而宠以将之名
也。合而言之，位兼将相，品极文武之称。今既曰以开
府仪同三司易使相矣，然韩绛为开府而复加以镇
抚之节，文彦博为开府而复加以护国山南之节，蔡
京为开府而复加以安远之节，则是且为开府，且为
使相，而使相之名未尝废矣。又况神宗更官制之本
意，实以三省、寺、监之官无职掌为非，遂欲易而正之。
如改左右仆射为特进，则遂以仆射为宰相之职；改
左、右丞为光禄大夫，则遂以左右丞为执政之职。今
节度使之在宋，其无职掌，与开府仪同三司一也，何
烦以开府易之？况有开府之后，宰相之除节度使元
未尝废乎？窃疑开府仪同三司，特专以仪同三省长
官。〈尚书令中书令侍中〉而于使相、节度使无预。张演著《职官记》，
叙元丰新官，而并著旧官，于开府仪同三司之下，只
注旧官云“中书令、侍中同中书门下平章”，而不言使
相。虽与史志不合，似为得之。